# Опус (музика)

Початни 32 такти ориgиналного рукописа Шопеновей Полонези у As duru, **Oп**. 53, 1842.Слово **опус** (лат. *opus*, франц. *numéro*, анґл. *opus number*, ит. *numero*, нєм. *Opuszahl*) походзи зоз латинского язика и значи *дїло*.

Тот термин ше може одношиц на кнїжовносц, малярство, театер, балет, филм, музику и вообще, на шицки обласци уметнїцкого творчества.

## Значеня поняца „опус”

Опус може мац два значеня:

**1.Поєдинєчне дїло* даєдней особи: напр.: Бетовенов *Треци клавирски концерт*, c-mol, **oпус 37**. (скрацено **Оп. 37**)

**2.Вкупне творчество* даєдней особи: приклад: "*Опус* архитекти Чосича барз обсяжни...", „Цали уметнїцки *опус* ґрафичара барз значни и винїмкови...", „Його литературни *опус* залапює комедиї, приповедки, литературну и театралну критику."

 Ф. Шуберт, oриґинални рукопис *Октет* F-дур, **D**. 803 (марец 1824).У музики слово *опус* тиж ма двойнїсте значенє:

**1.** музичне дїло (композиция),

**2.** вкупне творчество єдного музичара.

## Опис процеса нумерациї музичних дїлох

Композиторе и музиколоґове (особи хтори преучую и пишу о музики) слово **опус** (лєбо скрацено Оп.) хасную же би означели (пре лєгчейше спатранє) хронолоґийни рядошлїд твореня уметнїцких дїлох, лєбо одношеня роботи спрам композиторовей вкупней колекциї, а тиж ше дакеди так означує и єден период композиторового твореня. Вони попри наслова дїла напишу и число його опуса. Напр. кед композитор компонує свою першу композицию, да єй наслов и означи ю „Опус 1" (Оп. 1). Шлїдуюца композиция була би „Опус 2" (Оп. 2) итд.

## Причини нумерациї музичних дїлох

 Схема рукописа Бетовеновей *Сонати за клавир* **No** 28, А-dur, **Оп**. 101, Allegro, 1816.Таки способ орґанизованей каталоґизациї музичних композицийох єдного уметнїка вельо помага и олєгчує увид до композиторового творчого опусу и швидке и лєгке знаходзенє каждого музичара лєбо заинтересованей особи за його роботу, лєбо за його одредзену композицию. Бетовен написал вельо клавирски сонати. *Сонату у А-duru* **Опус 28** написал кед бул млади. Вельо роки познєйше, написал ище єдну клавирску сонату (тиж у А-duru), алє вона (же би ше розликовала) ма **Опус 101** (опатриц заднї нотни приклад на правим боку Бетовеновей сонати).

## Историйни аспект нумерованя музичних дїлох

Ознака Опус ше през историю хасновала ище од 17. вику та по нєшкайши днї. Познате же Лудвиґ ван Бетовен бул барз систематични и ажурни, педантни у таким записованю своїх композицийох.

## Други нумерациї музичних дїлох

Окрем класичней ознаки **Оп**. (опус), музиколоґове композицийом хтори нє мали ознаки давали иншаку нумерацию (опатриц розлични нумерациї дїла виписани зоз курзивом спод нотних прикладох у правей колони). Приказани лєм даєдни найпознатши:

Ориґинални нотни запис й. С. Баха: почеток *Прелудиюма зоз* *Свити за лауту* у g-molu **BWV** 995.
♦ **BWV** (нєм. **B**ach-**W**erke-**V**erzeichnis, анґл. *Bach Works Catalogue*) то ознаки за композициї Йогана Себастияна Баха.
♦ **KV** лєбо **K** (**K**öchel-**V**erzeichnis) то ознаки за композициї Волфґанґа Амадеуса Моцарта хтори ушорел *Ludwig von Köchel*. Познате же Моцартова музика нє мала числа опусох. Музиколоґ *Köchel* окончел хронолоґийни попис шицких Моцартових дїлох и дал им **К** нумерацию (**К** спрам *Köchelа*). Köchelova нумерация идзе по число **622**.
♦ **D** (*Otto Erich **D**eutsch*) то ознаки за композициї Франца Шуберта хтори поробел и зредзел *Otto Erich* *Deutsch*.
♦ **L** (*François **L**esure*) то ознаки за композициї Клода Дебисия хтори каталоґизовал музиколоґ *François Lesure.*
Роботи Доменика Скарлатия ше можу зявиц зоз трома розличнима каталожскима системами:

♦ L (*Alessandro Longo*) були по 1906. рок ознаки за композициї Доменика Скарлатия. Пошорел и зредзел их *Alessandro Longo.*
♦ **К** лєбо **Кк** (*Ralph **K**irkpatric**k) то нова ознака за композициї Доменика Скарлатия хтора заменєла горню каталоґизацию **L** 1953. з боку *Ralphа Kirkpatrickа*.
♦ **P** (*Giorgio **P**estelli*) нова ознака за композициї Доменика Скарлатия хтору поробел *Giorgio* *Pestelli* 1967. року.
## Литература

* Sadie, Stanley; Tyrrell, John (2001). *The New Grove Dictionary of Music and Musicians*. Vol. 18. Grove. p. 503. ISBN 0-333-60800-3.
* Axel\_Beer Musik zwischen Komponist, Verlag und Publikum. Die Rahmenbedingungen des Musikschaffens in Deutschland im ersten Drittel des 19. Jahrhunderts. Schneider, Tutzing 2000, ISBN 3-7952-1027-5.

## Референци